ଶୁଭ୍ରାଂଶୁ ନାୟକ ଜଣେ ଓଡ଼ିଆ ଅଭିନେତା, ଯିଏକି ମୁଖ୍ୟତଃ ଓଡ଼ିଆ ଦୂରଦର୍ଶନ ଧାରାବାହିକ ଓ କଥାଚିତ୍ର ଆଦିରେ ଅଭିନୟ କରନ୍ତି । ୧୯୯୯ ମସିହାରେ ସେ ଡିଡି ଓଡ଼ିଆର ଧାରାବାହିକ ସଂସ୍କାର ଜରିଆରେ ଅଭିନୟ କରିବା ଆରମ୍ଭ କରିଥିଲେ । ଏହାପରେ ସେ ୨୦୦୧ ମସିହାର ଧାରାବାହିକ ଦୁହିତାରେ ପ୍ରଥମ ଥର ପାଇଁ ନାୟକ ଭାବରେ କାମ କରିଥିଲେ । ପରବର୍ତ୍ତୀ ସମୟରେ ସେ କାହାର ହେବି ମୁଁ କଣ୍ଢେଇ, ମହାଯଜ୍ଞ, ଦୁହିତା, କହିଲେ ତୋ କୂଳ କୁଟୁମ୍ବକୁ ଲାଜ, ସଂସ୍କାର ବଡ଼ ଘର ବଡ଼ ଗୁମର କଥା, ଅବୁଝା ଏ ମନ, ବେବି, ଜୀବନ ସାଥୀ ଆଦି ଧାରାବାହିକରେ ନାୟକ, ଖଳନାୟକ ଓ ସହ-ଅଭିନେତା ଭାବରେ କାମ କରିଛନ୍ତି । ଧାରାବାହିକ ବ୍ୟତୀତ ସେ ଓଡ଼ିଆ କଥାଚିତ୍ର ଜଗତରେ ବିଭିନ୍ନ ଭୂମିକାରେ ଅଭିନୟ କରିଛନ୍ତି । ଚୁପ୍ କିଏ ଆସୁଛି, ଲଭ୍ ଷ୍ଟେସନ୍, ମୁଁ କ 'ଣ ଏତେ ଖରାପ, ସୁନ୍ଦରଗଡ଼ର ସଲମାନ୍ ଖାନ୍, ସିଷ୍ଟର ଶ୍ରୀଦେବୀ, ଗୁଣ୍ଡା, ବିଜୁ ବାବୁ ଆଦି ଓଡ଼ିଆ କଥାଚିତ୍ରରେ ଅଭିନୟ କରିଛନ୍ତି । ଅଭିନୟ ଜୀବନ ଶୁଭ୍ରାଂଶୁ ୧୯୯୪ ମସିହାରେ ଦୁଇଟି ଲକ୍ଷ୍ୟ ନେଇ କାମକ୍ଷାନଗରରୁ ଭୁବନେଶ୍ୱର ଆସିଥିଲେ; ଡାକ୍ତରୀ ପଢ଼ିବେ କିମ୍ବା ଅଭିନୟ କରିବେ । ମାତ୍ର ସେ ଏମ୍‌ବିଏ କରିଥିଲେ ଏବଂ ଚାକିରୀ କରିବା ପରେ ଅଭିନୟ କରିବା ଆରମ୍ଭ କରିଥିଲେ । ୧୯୯୯ ମସିହାରେ ଅଭିନୟ ଦୁନିଆରେ କାମ କରିବା ଆରମ୍ଭ କରିଥିଲେ । ଡିଡି ଓଡ଼ିଆରେ ପ୍ରସାରିତ ହେଉଥିବା ଧାରାବାହିକ ସଂସ୍କାରରେ ସେ ୧୦ରୁ ୧୨ଟି ଅଧ୍ୟାୟରେ କାମ କରିଥିଲେ । ୨୦୦୧ ମସିହାରେ ସେ ଡିଡି ଓଡ଼ିଆରେ ପ୍ରସାରିତ ଅନ୍ୟତମ ଧାରାବାହିକ ଦୁହିତାରେ ମୁଖ୍ୟ ନାୟକ ଭାବରେ କାମ କରିଥିଲେ । ଏହାପରେ ଇଟିଭି ଓଡ଼ିଆ, ତରଙ୍ଗ ଟିଭି, ସାର୍ଥକ ଟିଭି, ଜୀ ସାର୍ଥକ ଆଦିରେ ବିଭିନ୍ନ ଧାରାବାହିକରେ ଅଭିନୟ କରିଥିଲେ । ୨୦୦୯ ମସିହାରେ ସେ ଓଡ଼ିଆ କଥାଚିତ୍ର ଜଗତରେ କାମ କରିବା ଆରମ୍ଭ କରିଥିଲେ । ତାଙ୍କ ଅଭିନୀତ ପ୍ରଥମ କଥାଚିତ୍ର ଥିଲା ଚୁପ୍ କିଏ ଆସୁଛି । ଏହାପରେ ସେ ଅନେକ କଥାଚିତ୍ରରେ ଚରିତ୍ର ଅଭିନେତା, ହାସ୍ୟ ଅଭିନତା ଓ ଖଳନାୟକ ଆଦି ଭୂମିକାରେ ଅଭିନୟ କରିଛନ୍ତି ।